બારડોલી સહિત સમગ્ર જિલ્લામાં છેલ્લા કેટલાક સમયથી બાળકોને ઉપાડી જતી ગેંગ સક્રિય થઈ હોવાના મેસેજ સોશિયલ મીડિયા પર વાઇરલ થઈ રહ્યા છે. જેને કારણે સમગ્ર જિલ્લાના લોકોમાં દહેશતનો માહોલ છે. આ બધા વચ્ચે બારડોલીના સરભોણ, પલસાણાના ગંગાધરા અને અન્ય તાલુકાઓમાં પણ નિર્દોષ મહિલાઓ વાઇરલ મેસેજને કારણે ભીડનો ભોગ બની છે. જો કે તેમ છતાં પોલીસ વડા દ્વારા ભીડ સામે કોઈ કાર્યવાહી કરવામાં નહીં આવતા જિલ્લામાં આવા બનાવો અટકવાનું નામ નથી લેતા. ત્યારે જિલ્લામાં ખાસ કરીને ગ્રામ્ય વિસ્તારના લોકોમાં એવો તો ભય ફેલાયો છે કે લોકો પોતાના બાળકોને શાળાએ મોકલવાનું પણ ટાળી રહ્યા છે. કેટલાક વાલીઓ જાતે બાળકોને શાળાએ મૂકવા જઇ રહ્યા છે તો કેટલાક વાલીઓએ બાળકોને શાળાએ મોકલવાનું પણ બંધ કરી દીધું હોવાના અહેવાલ મળી રહ્યા છે. બીજી તરફ નાના ભૂલકાઓને આંગણવાડી સુધી લાવવા લઈ જવાની જવાબદારી પણ આંગણવાડી કાર્યકર લેતા નહીં લેતા હોય વાલીઓની ચિંતા વધી ગઈ છે. આવા ભયગ્રસ્ત વાતાવરણ વચ્ચે લોકોની મુશ્કેલીઑ વધી ગઈ છે. જો કે તેમ છતાં જિલ્લા પોલીસના પેટનું પાણી હાલતું નથી. સુરત શહેર પોલીસમાં ભીડ સામે ગુનો દાખલ થયો છે ત્યારે જિલ્લા પોલીસ કેમ પાછીપાની કરી રહી છે તે અંગે પણ અનેક પ્રશ્નાર્થ ઊભા થઈ રહ્યા છે.